Diari Oficial de la Generalitat Valenciana


Sumari del DOGV 9978, del 08-11-2024 (2024/11090)

RESOLUCIÓ de 7 de novembre de 2024, de la Secretaria Autonòmica de Seguretat i Emergències, sobre delegació de competències en el director general d’Interior.
--------------------------------------------------------------------------------------------------------------------------------------------------------------

### Dades del document

Número de DOGV
:   9978

Data del DOGV
:   08-11-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/11403

CVE
:   FWNJ-K-9860-09759

Data del document
:   07-11-2024

Organisme emissor
:   Conselleria de Justícia i Interior

Tipus de document
:   Resolució

La Llei 14/2010, de 3 de desembre, d’espectacles públics, activitats recreatives i establiments públics, regula en l’article 7 les competències que, en este àmbit, corresponen a l’Administració autonòmica, precepte que es desplega en l’article 11 del reglament aprovat pel Decret 143/2015, de 10 de setembre, i que suposen, en el context en què ens trobem, l’establiment del contingut substancial i objectiu d’un àmbit material subjecte als principis d’immediatesa i ràpida actuació.

Per la seua part, el Decret 17/2024, de 12 de juliol, del president de la Generalitat, pel qual es determinen el nombre i la denominació de les conselleries i les seues atribucions, assigna a la Conselleria de Justícia i Interior les competències, entre altres, d’interior. Esta última integra, d’acord amb el que es preveu en el Decret 81/2024, de 12 de juliol, les referides a espectacles públics, activitats recreatives, establiments públics i activitats socioculturals.

El Reglament orgànic i funcional de la Conselleria de Justícia i Interior, aprovat pel Decret 134/2023, de 10 d’agost, establix en els articles 11 i 12 l’organització i les competències, respectivament, de la Secretaria Autonòmica de Seguretat i Emergències i de la Direcció General d’Interior, competències que es fonamenten, com a element fonamental d’actuació, en l’acció d’autorització a càrrec de la Secretaria Autonòmica i en la tramitació de l’expedient que dona lloc a aquella en la Direcció General.

No obstant l’anterior, amb la finalitat d’aconseguir una major agilitat en la tramitació de les resolucions d’autorització i atenent el que es preveu en les disposicions administratives vigents en matèria de delegació, es considera necessari i adequat, per raons de seguretat jurídica i eficàcia procedimental, procedir a aprovar una disposició que atenga esta comesa.

Per tot això, d’acord amb el que es preveu en els articles 9 i 10 de la Llei 40/2015, d’1 d’octubre, de règim jurídic del sector públic, i en atenció al que s’indica en l’article 63 de la Llei 5/1983, de 30 de desembre, del Consell,

RESOLC

*Primer*

Delegar en la persona titular de la Direcció General d’Interior les competències relatives a:

L’autorització dels espectacles públics, activitats recreatives o esportives que es realitzen o tinguen lloc per més d’un terme municipal de la Comunitat Valenciana.

L’autorització dels espectacles amb animals quan competisca a l’Administració autonòmica la seua resolució.

L’autorització dels espectacles taurins de lídia a realitzar en places de bous i els festejos taurins tradicions (bous al carrer).

L’autorització dels espectacles i activitats extraordinaris amb increment de risc.

L’autorització de sessions de menors en establiments que tinguen restringida l'entrada a este col·lectiu de persones.

L’autorització del visat dels cartells en els quals s’establixen les condicions d’admissió dels establiments públics.

L’adopció de l’acte administratiu finalitzador dels procediments sancionadors derivats de l’aplicació del Decret llei 11/2020, de 24 de juliol, de règim sancionador específic contra els incompliments de les disposicions reguladores de les mesures de prevenció contra la Covid-19.

Qualsevol altra autorització i actuació administrativa finalitzadora dels procediments la tramitació dels quals corresponga a la Secretaria Autonòmica de Seguretat i Emergències d’acord amb el que està regulat en la normativa d’espectacles.

*Segon*

La present delegació d’atribucions podrà ser revocada en qualsevol moment per l’òrgan delegant, de conformitat amb el que s’establix en l’article 9.6 de la Llei 40/2015, d’1 d’octubre, de règim jurídic del sector públic, i també en l’article 63.5 de la Llei 5/1983, de 30 de desembre, del Consell. La delegació de competències efectuada en virtut de la present resolució s’entén sense perjuí que, en qualsevol moment, la persona titular de la Secretaria Autonòmica de Seguretat i Emergències puga advocar el coneixement i la resolució de qualsevol assumpte i expedient en els termes i amb els requisits establits en l’article 10 de la Llei 40/2015, d’1 d’octubre.

*Tercer*

En les resolucions, actes o documents que s’adopten per esta delegació es farà constar l’autoritat de procedència, i es consideraran dictats per l’òrgan delegant.

*Quart*

La present resolució tindrà efecte des del mateix dia de publicar-se en el *Diari Oficial de la Generalitat Valenciana*.

  

València, 7 de novembre de 2024

Emilio Argüeso Torres

Secretari autonòmic de Seguretat i Emergències